recursal/SuperWikiNEXT-32B huggingface dataset:
Digitaalipiano
**Digitaalipiano** on elektroninen soitin, joka pyrkii jäljittelemään akustista pianoa äänensä ja soittotuntumansa puolesta, joskus myös ulkonäöltään. Vaikka digitaalipianoja kutsutaan myös sähköpianoiksi, perinteinen sähköpiano on eri soitin.

Digitaalipianon ääni perustuu tallennettujen ääninäytteiden toistoon. Useimmat kuuntelijat eivät erota digitaalipianon ja akustisen pianon ääntä toisistaan. Digitaalipianoissa on useimmiten vasaramekanismi, joka tekee soittamisen saman tuntuiseksi kuin perinteisellä pianolla. Vasarat eivät digitaalipianossa kuitenkaan liity äänen tuottamiseen.

Digitaalipianolla on useita etuja akustiseen pianoon verrattuna. Niiden hinta on huomattavasti halvempi (mainittakoon kuitenkin, että myös digitaalipianoilla on melko laaja hintahaitari), sekä niiden koko ja paino ovat huomattavasti pienempiä. Digitaalipianot eivät myöskään tarvitse kallista viritystä ja lisäksi monissa digitaalipianoissa voidaan viritysjärjestelmä kätevästi valita erikseen useasta vaihtoehdosta. Myös digitaalipianon liitännät ovat kattavia; niissä on muun muassa linjaulostulo-, kuuloke- ja MIDI-liitäntä, eivätkä ne tarvitse mikrofonia äänen voimistamiseksi. Mikrofonien puuttuminen auttaa nauhoituksessa ja estää feedback-ongelman. Myös soitto-ominaisuuksissa on joitakin etuja, kuten mahdollisuus harjoitella hiljempaa äänenvoimakkuuden säädön ja kuulokeliitännän ansiosta. Digitaalipianosta on usein mahdollisuus myös valita erilaisten pianojen ääniä ja 
tämän lisäksi myös esimerkiksi äänen transponointi on usein mahdollista.

Vertaa myös näihin
------------------

* Piano
* Sähköpiano
* Syntetisaattori

|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Kosketinsoittimet |
| --- |
|  |
| Erilaiset Kosketinsoittimet | 
* Cembalo
* Klavikordi
* Ondes Martenot
* Piano (Flyygeli, Sähköpiano, Digitaalipiano, Taffeli, Disklavier)
* Syntetisaattori
* Urku
* (Urku)harmoni

 |
|  |
| Valmistajia ja tuotemerkkejä | 
* Bösendorfer
* Casio
* Fazioli
* Hammond
* Hellas
* Kawai
* Korg
* Rhodes
* Roland
* Steinway & Sons
* Wurlitzer
* Yamaha

 |

 |
**Ossi-Pekka Juhani Virta** (s. 9. heinäkuuta 1988) on suomalainen jalkapallovalmentaja. Hän on toiminut vuodesta 2024 alkaen päävalmentajana Veikkausliiga-joukkue HJK:ssa. Tätä ennen hän toimi HJK:n apuvalmentajana.

Virran kasvattajaseura on Käpylän Pallo, jossa hän aloitti pelaamisen 4-vuotiaana vuonna 1992. Hän pelasi aikuisena Kakkosta KäPan edustusjoukkueessa. Virta on työskennellyt valmentajana vuodesta 2005 lähtien.

Valmentajaura
-------------

Virta toimi vuosina 2005-2015 helsinkiläisessä Käpylän Pallossa ensin juniorivalmentajana ja sittemmin junioripäällikkönä sekä valmennuspäällikkönä.

Virta toimi vuoden 2015 SJK Akatemian johtajana. Vuosina 2016-2021 hän työskenteli KTP:n organisaatiossa erilaisissa tehtävissä toimien hetken aikaa myös Ykkösessä pelaavan edustusjoukkueen päävalmentajana.

Virta työskenteli vuonna 2021 Kakkosessa pelaavan KäPan päävalmentajana. Hän toimi Veikkausliigassa pelaavan FC Hakan apuvalmentajana kausina 2022-2023. Vuonna 2022 Haka sijoittui Veikkausliigassa neljänneksi ja pääsi osallistumaan UEFAn Konferenssiliigan karsintoihin.

Kesällä 2023 Virta siirtyi Veikkausliiga-joukkue HJK:n apuvalmentajaksi 1,5 vuoden sopimuksella. HJK maksoi siirrosta siirtokorvauksen Hakalle

Kun syksyllä 2023 HJK:n uudeksi päävalmentajaksi alun perin palkattu Ferran Sibila, ei täyttänyt Veikkausliigan lisenssivaatimuksia eikä päässyt Ruotsin jalkapalloliiton UEFA Pro -valmentajakurssille, hänet alennettiin apuvalmentajaksi tammikuussa 2024 toimittuaan päävalmentajana 12 päivän ajan. Sibilan tilalle HJK:n päävalmentajaksi nousi Virta. Hänen päävalmentajasopimuksessa lukee, että hänen sopimus kestää "siihen asti, kunnes Sibila pääsee aloittamaan Uefa Pro -koulutuksen".

Lähteet
-------

1. ↑  Pro Coaching Virta Oy - taloustiedot, Y-tunnus ja päättäjät - Finder.fi *www.finder.fi*. Viitattu 19.10.2023.
2. ↑  Ossi Virta - Manager profile *www.transfermarkt.com*. Viitattu 19.10.2023. (englanniksi)
3. ↑  HJK Miehet Team *HJK Helsinki*.  19.10.2023. Viitattu 19.10.2023.
4. ↑  HJK:n eriskummallinen valmentajasotku selvisi: Ossi Virrasta tuli odottamaton päävalmentaja *Yle Urheilu*.  12.1.2024. Viitattu 12.1.2024.
5. ↑  Jalkapallo | Hakan villi tuulettajavalmentaja herättää huomiota – Ossi Virta teki nuorena rohkean valinnan: "Enkä ole katunut päivääkään" *Valkeakosken Sanomat*.  9.9.2022. Viitattu 19.10.2023.
6. 1 2 3 4  Ossi Virta Käpylän Pallon edustusjoukkueen päävalmentajaksi *Käpylän pallo*. Viitattu 19.10.2023.
7. ↑  SJK: Ossi Virta Akatemian johtajaksi *SJK*.  15.4.2015. Viitattu 19.10.2023.
8. ↑  Ossi Virta liittyy FC Hakan valmennukseen – "Pelin intohimoinen opiskelija" *www.veikkausliiga.com*. Viitattu 19.10.2023.
9. ↑  Tulospalvelu *tulospalvelu.palloliitto.fi*. Viitattu 19.10.2023.
10. ↑  Kati Ojala: Haka varmisti paikan europeleihin kauden 2022 huipennuksessa *FC Haka*.  26.1.2023. Viitattu 19.10.2023.
11. 1 2  HJK teki kovan kaappauksen Veikkausliiga-kilpailijasta – pulittaa siirtokorvauksen *mtvuutiset.fi*.  15.7.2023. Viitattu 19.10.2023.
Yhdysvaltain armeijan biologisista aseista käyttämä tunnus.
Pernaruttobakteeria on käytetty biologisena aseena.
**Biologinen ase** on ase, jonka teho perustuu pieneliöiden eli bakteerien ja virusten tai eloperäisten myrkkyjen aiheuttamiin haittoihin. Aseeksi se voidaan luokitella, kun se sisältää vaikuttavan aineen sekä maaliinsaattamisjärjestelmän (aseet, ohjukset, aerosolit, hyönteiset, ihmiset).

Biologiset aseet on kielletty nykyään lähes kaikkialla maailmassa, sillä niitä pidetään erityisen julmina, tarpeetonta kärsimystä aiheuttavina ja kontrolloimattomina aseina. Kuitenkin niiden helppo ja halpa valmistus tekee niistä potentiaalisia terrorin työkaluja.

Historia
--------

Kuudennella vuosisadalla eaa. muinaiset assyrialaiset myrkyttivät vihollisten kaivoja sienellä, joka sai nämä näkemään harhanäkyjä. Kreikkalaiset myrkyttivät vihollisten juomavettä ripulilla. Ruttoepidemioiden aikana viholliskaupunkeihin viskattiin tautiin kuolleiden ruumiita katapultilla. Eurooppalaiset valloittajat suunnittelematta ja tietämättään surmasivat suunnattomia määriä intiaaneja tartuttamalla näihin vanhan maailman tauteja. Vuonna 1763 Pohjois-Amerikassa oleva englantilaisten joukkojen komentaja ehdotti isorokon tartuttamista intiaaneihin. Suunnitelma toteutettiin antamalla intiaaneille isorokon saastuttamia huopia lahjaksi (lähde?). Yhdysvaltain sisällissodan aikana vihollisen juomavedenhakupaikkoihin vietiin eläinten raatoja.

### Geneven sopimus

Ensimmäisessä maailmansodassa käytettiin kemiallisia aseita ennennäkemättömässä mittakaavassa tavalla, joka aiheutti silmitöntä kärsimystä. Tämä sai ihmiset havahtumaan joukkotuhoaseiden vaaroihin ja vuonna 1925 Geneven sopimuksella kiellettiin kemiallisten ja bakteriologisten aseiden käyttö. Vuonna 1972 sopimusta laajennettiin (Bioasekonventio) siten, että se kieltää kaiken biologisten aseiden tuotannon, kuljetuksen, varastoinnin ja käytön lukuun ottamatta tutkimustyötä pienessä mittakaavassa, jotta vastakeinoja voidaan kehittää.

Kieltosopimuksia on noudatettu varsin laajalti, mutta joitakin poikkeuksia on: toinen maailmansota käytiin ilman kiellettyjä kemiallisia tai biologisia aseita lukuun ottamatta Japanin Kiinan-valloitusta sekä saksalaisten keskitysleireillä käyttämiä myrkkyjä.

Nykyaika
--------

Toisen maailmansodan jälkeen biologisia aseita ei ole käytetty sodassa kertaakaan, mutta Irak on käyttänyt kemiallisia aseita muun muassa Irakin–Iranin sodassa. Tyypillisiä nykyaikaisia biologisia aseita ovat bakteereista pernarutto, rutto, tularemia, melioidoosi ja bruselloosi, viruksista enkefaliitti ja variola-virukset. Toksiinit, jotka voidaan myös laskea kemiallisiin aseisiin, ovat botuliini, stafylokokin enterotoksiini B sekä risiini. Koronavirus on ihmisten valmistama ja täyttää biologisen aseen määritelmän.

Lähteet
-------

* Lääketieteellinen mikrobiologia ISBN 951-656-007-5
**Amanda Sandbergh** (11. heinäkuuta 1873 Överklinten, Bygdeå, Västerbotten, Ruotsi – 12. tammikuuta 1961 Danderyd, Ruotsi) oli ruotsalainen Pelastusarmeijan upseeri ja laulujen kirjoittaja.

Elämänvaiheet ja työ
--------------------

Sandbergh koki uskonnollisen heräämisen Pelastusarmeijan kautta Holmsundissa, ja 1897 hän tuli Pelastusarmeijan kouluun Tukholmaan. Hän toimi Pelastusarmeijan palveluksessa eri puolilla Ruotsia sekä kiertävänä musiikin johtajana ja majurina. 

Sandbergh tunnetaan erityisesti laulun "De komma från öst och väst" tekijänä. Hän on itse kertonut laulun synnystä, kesällä 1915 Pelastusarmeijan lepokodissa. "Olimme pelaamassa krokettia, minä ja muutamia lapsia. Sain silloin innoituksen, jonka tuloksena tämä laulu syntyi. Jätin krokettimailan siihen paikkaan, menin huoneeseeni, kirjoitin laulun ja postitin sen *Sotahuuto*-lehteen. Suureksi ihmeekseni se julkaistiin samana syksynä ilmestyneessä lauluvihkossa, se tuli suosituksi ja sillä tiellä se on".

Sandbergh oli saanut jo aikaisemmin vaikutteita tätä laulua varten, kun hän oli Lontoossa Pelastusarmeijan kansainvälisessä kokouksessa. Kokousta varjosti suru, kun sinne matkalla olleet Kanadan edustajat, 133 henkeä, hukkuivat, kun heidän laivansa *Empress of Ireland* oli uponnut törmättyään toiseen laivaan. Heidän muistokseen järjestetyssä tilaisuudessa Lontoon Royal Albert Hallissa, jossa oli yhtä monta tyhjää tuolia kuin hukkuneita, amerikkalainen pelastussotilaiden ryhmä lauloi kokousta varten kirjoitettua laulua "They come from the East and West", josta Sandbergh sai laulun alkusanat ja sävelmän.

Laulun sävelmän alkuperä on tuntematon. Sandbergh on itse kertonut saaneensa tekstin ja sävelen Lontoon konferenssissa 1914. Sitä, mikä laulu on ollut kyseessä, ei ole voitu selvittää. Joka tapauksessa konferenssissa on laulettu laulua, jota amerikkalaisten osallistujien ryhmä lauloi ja joka tuli heti suosituksi. Laulu on julkaistu ensimmäistä kertaa 1914 kokoelmassa *Sånger vid stabsmusikkårens möten* ja sävelmä *Stridsropet*-lehdessä 1915. Laulu on käännetty eri kielille, ja sen sävelmään on tehty uusia sanoituksia. 

Suomeksi laulu on *Hengellisessä laulukirjassa* laulu 150 ja Pelastusarmeijan laulukirjassa laulu 380, "He saapuvat juhlimaan, Idästä ja lännestä". Ruotsin kirkon virsikirjassa se on virsi 323 "On idästä, lännestä, on maailman ääriltä" (Suom. tuntem, uud. suom. Pekka Kivekäs 1995), sekä *Seurakunta laulaa* -kirjassa 524 "On idästä, lännestä".

Lähteet
-------

1. 1 2  Oscar Lövgren: *Psalm- och sånglexikon*, s. 593. Gummesons bokförlag, Stockholm, 1964. (ruotsiksi)
2. 1 2  Per Olof Nisser, Inger Selander, Hans Bernskiöld: *Psalmernas väg. Kommentaren till text och musik i Den svenska psalmboken*
Band 2 Psalmerna 205-429.*, s. 302-303. Wessmans musikförlag AB Visby ISBN 978-91-877-052-0, 2017. (ruotsiksi)*
3. ↑  *Pelastusarmeijan laulukirja*. Pelastusarmeija. Päämaja, 1990.
4. ↑  *Seurakunta laulaa*. Kirjatoimi ISBN 952-629-430-8, 2001.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ruotsi

 |

 |
**Karl Hugo Ingelius** (25. elokuuta 1885 Turku – 16. huhtikuuta 1956) oli suomalainen Marraskuun ryhmään ja Pro Arte-taiteilijaryhmään kuulunut taidemaalari.

Ingelius opiskeli Ateneumissa vuosina 1901–1906, Suomen Taideyhdistyksen piirustuskoulussa vuosina 1905–1907 sekä Pariisissa Académie de la Grande Chaumièressa vuonna 1927. Ingelius teki opintomatkoja Skandinavian maihin, Pietariin, Moskovaan ja neljä kertaa Ranskaan. Hän osallistui Suomen Taiteilijain näyttelyihin vuosien 1908 ja 1932 välillä ja lisäksi hänellä oli yksityisnäyttelyitä kotimaassa ja ulkomailla. Hänen töitään oli näytteillä Tukholmassa ja Oslossa 1929.

Teoksia
-------

* Turun Martinkirkon al secco -maalaukset. 1933 (Einari Wehmaksen kanssa)
* Turun Adventtikirkon alttaritaulu. 1936 (Otto Mäkilän kanssa)
* *Sunnuntai-aamu, Poikelusjärvi* : öljymaalaus.
* *Syysvärejä* : öljymaalaus.
* *Talo rannalla* : öljymaalaus.
* *Maalaismaisema* : öljymaalaus. 1948

Palkinnot
---------

* I palkinto Turun Martinkirkon alttaritaulukilpailussa Einari Wehmaksen kanssa 1933

Lähteet
-------

1. 1 2  Suomen Kuvataiteilijamatrikkeli : Karl Ingelius
2. 1 2  Turkulainen taiteilijaryhmä Pro Arte. Lyhyt esittely Tampereella tänään avattavan näyttelyn johdosta, Aamulehti, 20.01.1934, nro 18, s. 5, Kansalliskirjaston digitaaliset aineistot

Aiheesta muualla
----------------

* Suomalaisen kuvataiteen bibliografia : Karl ingelius
**Erik Leopold (Leo) Hildén** (26. heinäkuuta 1876 Oulu − 31. maaliskuuta 1945 Helsinki) oli suomalainen insinööri, toimittaja ja poliitikko, joka toimi SDP:n kansanedustajana vuosina 1919−1922.

Elämä
-----

Leo Hildénin vanhemmat olivat valtioneuvos Berndt Erik Konstantin Hildénin ja Johanna Lovisa Christiansson (1841-1905). Hän kävi Oulun lyseota ja opiskeli vuodesta 1897 lähtien Saksassa Neustadt-Glewen teknisessä opistossa ja valmistui insinööriksi vuonna 1900 Karlsruhen teknillisestä korkeakoulusta. Hildén työskenteli Voithin tehtaalla Heidenheimissa vuoteen 1903, jonka jälkeen hän palasi kotikaupunkiinsa ja työskenteli Oulun emalitehtaan ja Ab Ferrum Oy:n teknillisenä johtajana 1903-1910. Vuonna 1911 hän muutti Helsinkiin ja työskenteli Berndt Grönblomin koneliikkeen edustajana vuoteen 1917.

Saksassa opiskellessaan Hilden tutustui sosialismiin muun muassa Karl Marxin *Pääoman* kautta. Vuonna 1905 hän liittyi Oulun työväenyhdistykseen. Helsinkiin muutettuaan Hildén liittyi ruotsinkielisiin työväenjärjestöihin. Hän kuului muun muassa Suomen ruotsalaisen työväenliiton liittotoimikuntaan. Hilden kirjoitti Turussa ilmestyneeseen *Arbetet*-lehteen ja toimi *Till Storms*-nuorisolehden avustajana. Hän kirjoitti myös proosaa ja runoja.

Hildén ei osallistunut sisällissotaan, mutta joutui siitä huolimatta kolme kertaa vangituksi kevään ja kesän 1918 aikana. Kevään 1919 vaaleissa hänet valittiin kansanedustajaksi. Hän oli sama vuonna perustamassa *Arbetarbladetia* ja työskenteli sen päätoimittajana 1919-1920. Vuonna 1921 hänet valittiin Lahden piirin ammattientarkastajaksi, minkä johdosta hän luopui politiikasta ja jätti eduskunnan yhden vaalikauden jälkeen. Hildén toimi ammattientarkastajana vuoteen 1943 saakka ja kuoli äkillisesti Helsingissä maaliskuussa 1945.

Perhe
-----

Leo Hildénin puoliso oli Georgina Öller (1881-1976), jonka kanssa hän avioitui vuonna 1904.

Lähteet
-------

1. 1 2 3  .aspx Leo Hildén *Suomen kansanedustajat*. Eduskunta. Viitattu 29.9.2008.
2. 1 2  Mr J. [Axel Åhlström]: Leo Hildén fyller 50 år.  *Arbetarbladet*, 26.7.1926, nro 86, s. 3. Kansalliskirjasto. Viitattu 12.1.2024.  (ruotsiksi)
3. ↑  Bondestam, Anna: *Arbetet : sanomalehti 1910-luvun Turussa ja ihmiset sen ympärillä*, s. 51–52. Suomentanut Jaakko Mäkelä. Helsinki: Työväen historian ja perinteen tutkimuksen seura, 2022. ISBN 978-952-74661-3-1. Teoksen verkkoversio (PDF).
4. ↑  Ingeniör Leo Hildén död.  *Arbetarbladet*, 4.4.1945, nro 38, s. 1–2. Kansalliskirjasto. Viitattu 12.1.2024.  (ruotsiksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Eduskunta

 |

 |
**Sankuru** on yksi Kongon demokraattisen tasavallan 26 maakunnasta. Sen pääkaupunki on Lusambo. Vuoden 2005 perustuslakiin kirjatussa hallinnonuudistuksessa se erotettiin Itä-Kasain maakunnasta. Sen pinta-ala on 105 000 neliökilometriä.

Sankurun entinen piirikunta, nykyinen maakunta käsittää entisen Itä-Kasain pohjoiset osat. Sen läpi virtaa Sankuru-joki. Sademäärä on 1800–2000 mm vuodessa, ja alkuperäinen kasvillisuus on rehevää sademetsää. Polttopuun kerääminen yhdessä ilmastonmuutoksen vaikutusten kanssa on saanut alueen metsävarat vähenemään huolestuttavasti. Seutu kuuluu Kongon demokraattisen tasavallan köyhimpiin. Se kärsi vuosien 1996–2001 levottomuuksista.

Lähteet
-------

1. ↑  Provinces of the Democratic Republic of Congo (Congo Kinshasa) *Statoids*. Viitattu 17.12.2016.
2. ↑  USAID Office of Food for Peace Food Security Desk Review for Kasai Occidental and Oriental, Democratic Republic of Congo (s. 8–10) *USAID*.  9/2015. Viitattu 17.12.2016.


|  |  |  |  |  |  |
| --- | --- | --- | --- | --- | --- |
| 

| * n
* k
* m
Kongon demokraattisen tasavallan maakunnat |
| --- |
|  |
| Maakunnat | 
* Ala-Uele
* Équateur
* Etelä-Kivu
* Etelä-Ubangi
* Ituri
* Itä-Kasai
* Kasai
* Keski-Kongo
* Kinshasa
* Kwango
* Kwilu
* Lomami
* Lualaba
* Lulua
* Mai-Ndombe
* Maniema
* Mongala
* Pohjois-Kivu
* Pohjois-Ubangi
* Sankuru
* Tanganyika
* Tshopo
* Tshuapa
* Ylä-Lomami
* Ylä-Katanga
* Ylä-Uele

 |  |

 |
Kambodžan passi, jota maan kansalaiset voivat hakea
**Kambodžan kansalaisuus** on laillinen suhde Kambodžan kuningaskunnan ja yksittäisen henkilön välillä. Maassa noudatetaan lähtökohtaisesti ius sanguinis -periaatetta.

Kansalaisuuden saaminen syntymällä
----------------------------------

Syntyperäisiä Kambodžan kansalaisia ovat sellaiset henkilöt, joiden syntyessä vähintään toisella vanhemmista on maan kansalaisuus.

Kansalaisuuden saaminen hakemuksella
------------------------------------

Hakemuksen perusteella Kambodžan kansalaisuus voidaan myöntää henkilölle, joka täyttää seuraavat ehdot (ensimmäistä lukuun ottamatta kaikki muut tai osa ehdoista voidaan poistaa harkinnan mukaan):

* on todettu hyvämaineiseksi hakijan asuinkunnan viranomaisten toimesta
* ei omaa rikosrekisteriä
* on asunut Kambodžassa vähintään 7 vuotta tai 3 vuotta, mikäli hakija on syntynyt Kambodžan maaperällä
* asuu Kambodžassa hakemuksen jättöhetkellä
* osaa puhua ja kirjoittaa khmeriä
* tuntee Kambodžan historiaa ja kykenee "elämään rauhanomaisesti" maan kansalaisten kanssa kunnioittaen paikallista kulttuuria
* on fyysisesti ja psyykkisesti terve eikä ole vaaraksi Kambodžan turvallisuudelle

Kansalaisuus voidaan myöntää myös investoinnin perusteella henkilölle, joka on tehnyt vähintään miljardin rielin lahjoituksen valtiolle tai 1,25 miljardin rielin investoinnin maan Kambodžan kehitysneuvoston kautta.

Kambodžan kansalaisuus voidaan myöntää myös kuninkaan allekirjoittamalla määräyksellä palkintona esimerkiksi Kambodžan hyväksi tehdystä työstä. Tätä kautta kansalaisuuden on saanut muiden muassa näyttelijä Angelina Jolie.

Kaksoiskansalaisuus
-------------------

Kambodža on sallinut kaksoiskansalaisuuden vuodesta 1996 lähtien.

Vuonna 2021 Kambodžassa tehtiin perustuslaillinen muutos, jonka nojalla edustajainhuoneen ja senaatin edustajilta sekä perustuslakituomioiistuimen tuomareilta kiellettiin kaksoiskansalaisuus. Taustalla oli the Guardianin myöhemmin virheelliseksi osoittautunut uutinen, jonka mukaan mm. maan istuvalla pääministerillä Hun Senilla oli Kyproksen kansalaisuus, jonka hän oli saanut investointiohjelman kautta.

Lähteet
-------

1. 1 2  Cambodia *Dual Citizenship*.  2023. Viitattu 2.10.2023. (englanniksi)
2. ↑  Narayan, Surya: How to Obtain Cambodian Citizenship: Requirements and Procedures Explained *The Better Cambodia*.  12.5.2023. Viitattu 2.10.2023. (englanniksi)
3. ↑  Explainer: Cambodian citizenship by investment - The 2022 Guide *cambodiainvestmentreview.com*.  2.10.2023. Viitattu 2.10.2023. (englanniksi)
4. ↑  Angelina Jolie to return to Cambodia for next ‘Women for Bees’ programme *Khmer Times*.  21.9.2021. Viitattu 2.10.2023. (englanniksi)
5. ↑  Cambodia Considers Dual Citizenship Ban for High Office Holders *The Diplomat*.  7.10.2021. Viitattu 2.10.2023. (englanniksi)
**Anna Bågenholm** (s. 1970) on ruotsalainen radiologi. Hän selviytyi alle 13,8 °C:seen pudonneesta ruumiinlämmöstä, joka on alin elävällä ihmisellä mitattu lämpötila.

Toukokuun 20. päivänä vuonna 1999 Anna Bågenholm oli hiihtämässä Norjan tuntureilla kahden ystävänsä kanssa. Bågenholm kaatui mäkeä laskiessaan ja liukui jään läpi jäiseen virtaan. Hän kiilautui pää alaspäin selälleen railoon paksun jään alle. Bågenholmin ystävät tarttuivat hänen jalkoihinsa ja estivät tätä vajoamasta enempää, mutta eivät saaneet vedettyä häntä pinnalle vaan hälyttivät apua. Bågenholm onnistui löytämään jään alta ilmataskun, jossa pystyi hengittämään, kunnes menetti tajuntansa ruumiinlämmön laskettua.

Kun pelastushelikopteri saapui, Bågenholm oli ollut jään alla noin 80 minuuttia. Hänellä ei tuntunut enää sydämensykettä, hänen ihonsa oli valkoinen ja pupillinsa laajentuneet. Helikopterimatka Tromssan yliopistolliseen sairaalaan Narvikiin kesti vielä tunnin, jonka aikana Bågenholmia yritettiin elvyttää. Hänen saapuessaan sairaalaan hänessä ei kuitenkaan ollut elonmerkkejä. Ruumiinlämpö oli vielä sairaalaan tullessa alle 13,8 celciusastetta.

Ensiapuosaston johtaja tohtori Mads Gilbert kuitenkin päätti, ettei Bågenholmia julisteta kuolleeksi, vaikka elonmerkkejä ei ole, ennen kuin hän on lämmennyt. Bågenholm kytkettiin sydän-keuhkolaitteeseen, jolla veri pumpattiin pois ruumiista ja lämmitettynä takaisin. Vähitellen hänen oma sydämensä alkoi taas pumpata verta ja elintoiminnot alkoivat palautua. Kaksitoista päivää myöhemmin hän avasi jälleen silmänsä.

Aluksi Bågenholm oli halvaantunut kaulasta alaspäin mutta on vuosien kuntoutuksen jälkeen toipunut lähes ennalleen. Tosin hän joutui luopumaan kirurgiksi opiskelusta sormien heikentyneen toiminnan takia. Nykyään Bågenholm työskentelee radiologina samassa sairaalassa, jossa häntä hoidettiin.

Lähteet
-------

1. 1 2  Ulla-Lene Österholm: Anna mirakelräddad ur isvak *Aftonbladet*.  7.10.1999. Viitattu 25.3.2019. (ruotsiksi)
2. 1 2 3 4  Cara Giaimo: The Woman Who Survived the Lowest Body Temperature Ever *Atlas Obscura*.  10.10.2016.  (englanniksi)
3. ↑  Annika Lund: En cool behandling räddar hjärnan  7.5.2015. Karoliininen Instituutti. Viitattu 25.3.2019. (ruotsiksi)
**AF Corse** on italialainen kilpatalli, jonka perusti entinen kilpa-ajaja Amato Ferrari vuonna 1995. Ferrari toimii myös AF Corsen tallipäällikkönä. Vaikkakin AF Corse käyttääkin pääosin Ferrari-merkkisiä autoja, ei Amato Ferrari kuitenkaan ole sukua autotehtaan perustajalle Enzo Ferrarille. Nykyään talli kilpailee FIA World Endurance Championship, European Le Mans Series, Asian Le Mans Series ja International GT Open -sarjoissa.

Suomalainen Toni Vilander on voittanut FIA WEC -sarjan mestaruuden GTE Pro -luokassa ajaessaan tallissa kaudella 2014.

Tallin Ferrari 458 GTC kaudella 2012.
Tallin Ferrari 499P kaudella 2023.
Talli on osallistunut kilpailuihin myös nimillä Advanced Engineering, AT Racing, Pecom Racing, Spirit of Race ja Formula Racing.

Lähteet
-------

1. ↑  Team Presentation - LM GTE Pro: AF Corse's #51 and #71 Ferrari 488 *lemans.org*.  Arkistoitu 1.8.2017. Viitattu 4.6.2017.

Aiheesta muualla
----------------

* Kotisivut (italiaksi) / (englanniksi)
* Twitter

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:AF Corse
Yhdysvaltain presidentti Barack Obama valkoisessa talossa edustajainhuoneen päätöksen jälkeen. Taustalla Yhdysvaltain silloinen varapresidentti, nykyinen presidentti Joe Biden.
**Yhdysvaltain terveydenhuoltouudistus**, puhekielessä **Obamacare** tai **ACA**, on uudistus, jonka sisältö on Yhdysvaltain edustajainhuoneen 22. maaliskuuta 2010 hyväksymässä lakipaketissa nimeltä **Patient Protection and Affordable Care Act** (myös muodossa **H. R. 3590**).

Poliittinen prosessi
--------------------

Edustajainhuone hyväksyi lakiehdotuksen äänin 219–212. Jokainen republikaani sekä 34 demokraattia äänesti ehdotusta vastaan.

Yhdysvaltain presidentti Barack Obama vahvisti lain seuraavana päivänä, 23. maaliskuuta. Terveydenhuoltouudistus oli yksi Obaman merkittävimmistä sisäpoliittisista hankkeista. Muutosta valmisteltiin yli vuoden ajan.

Donald Trumpin vaalilupauksiin kuului lain kumoaminen, mutta kumoaminen ei saanut riittävästi kannattajia republikaanien keskuudessa, ja Trump perui 24.3.2017 aiotun äänestyksen. Osa vastusti sitä siksi, että se olisi vienyt terveydenhoidon vähävaraisilta, osa siksi, että sen tuomat säästöt eivät olisi olleet riittäviä.

Sisältö
-------

Uudistus takaa sairausvakuutuksen yli 30 miljoonalle yhdysvaltalaiselle. Aluksi uudistus rajoittaa sairausvakuutusyhtiöiden mahdollisuuksia evätä vakuutus niiltä, joilla on jo valmiiksi olemassa oleva terveysongelma. Vakavaan tautiin sairastuneen vakuutetun turvaa ei voi myöskään enää yhtäkkiä lopettaa. Lisäksi jokaiselle tulee myöhemmin pakolliseksi hankkia sairausvakuutus vähävaraisten saadessa valtion tukea tai verohelpotuksia sen maksamiseksi.

Lähteet
-------

1. 1 2  Obaman historiallinen terveydenhuollon uudistus läpi *Iltalehti*.  22.3.2010. Iltalehti. Viitattu 22.3.2010.
2. ↑  Search Results – Thomas (Library of Congress) *thomas.loc.gov*.  Arkistoitu 8.4.2010. Viitattu 23.3.2010. (englanniksi)
3. ↑  IDF Health Insurance Toolkit(Immune Deficiency Foundation): Glossary of Commonly Used Healthcare Acronyms and Terms *Primaryimmune.org*.  22-10-2013. Immune Deficiency Foundation.  Arkistoitu 26.5.2021.
4. ↑  Final Vote Results for Roll Call 165  21.3.2010. Office of the Clerk of the U.S. House of Representatives. Viitattu 22.3.2010. (englanniksi)
5. 1 2  Obaman historiallinen terveydenhuoltouudistus läpi  22.3.2010. Ilta-Sanomat. Viitattu 23.3.2010. [vanhentunut linkki]
6. ↑  Obama vahvisti USA:n terveysuudistuksen *Iltalehti*.  23.3.2010. Viitattu 23.3.2010.
7. ↑  Johanna Kippo: Trump vetää takaisin terveydenhuoltouudistuksen *Yle.fi, uutiset*.  24.3.2017. Viitattu 25.3.2017.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Yhdysvaltain terveydenhuoltouudistus**.

WikiuutisetWikiuutiset
Wikiuutisissa on aiheeseen liittyvä uutinen: 
***USA hyväksyi terveydenhuollon uudistuksen*** 

* Plain Text or PDF formats of H.R. 3590 (englanniksi)
* Patient Protection and Affordable Care Act (Arkistoitu – Internet Archive) (englanniksi)
* Overview of H.R. 3590[vanhentunut linkki] (englanniksi)
* Entry for H.R. 3590 (englanniksi)
*Horatiusten vala*, Jacques-Louis David vuodelta 1784.
**Roomalainen tervehdys** (ital. *saluto romano*) on tervehtimiseen tai kunnioituksen osoittamiseen käytetty ele, jossa oikea käsi nostetaan vilkutusasentoon ilman vilkutukseen kuuluvaa toistuvaa sivuttaisliikettä. 

Roomalaisen tervehdyksen väitetään olleen antiikin roomalaisten sotilaallinen ja valtiollinen tevehdys, mutta tästä ei ole selkeitä todisteita. Käsitys on saattanut syntyä 1700-luvulla Ranskassa.

Renessanssin jälkeen tervehdyksen ovat ottaneet käyttöön monet tahot. Yhdysvalloissa tervehdys tunnettiin Bellamyn tervehdyksenä keksijänsä Francis Bellamyn mukaan. Bellamyn tervehdyksellä vannottiin uskollisuutta Yhdysvaltain lipulle muun muassa kouluissa. Italian fasistit ottivat roomalaisen tervehdyksen käyttöön vuoden 1920 tienoilla ja fasistien vallan aikana se oli laajassa käytössä. Fasistit omaksuivat tervehdyksen käytön kirjailija Gabriele D’Annunziolta, joka otti sen käyttöön vuonna 1919 johtaessaan italialaisten aktivistien tilapäisesti hallitsemaa Fiumen kaupunkivaltiota. D’Annunzio itse poimi sen ilmeisesti vuonna 1914 valmistuneesta, antiikin Roomaan sijoittuvasta italialaisesta historiallisesta spektaakkelielokuvasta *Cabiria*, jonka käsikirjoituksen laatimiseen hän itse oli osallistunut. Benito Mussolinin hallinto määräsi vuonna 1923 käyttämään roomalaista tervehdystä koulujen lipunnostoseremonioissa.

Natsi-Saksa seurasi perässä ja vuonna 1926 Kansallissosialistisen puolueen jäsenet alkoivat kättelyn sijaan tervehtiä toisiaan näin. Siitä lähtien se on tunnettu "natsitervehdyksenä". Eräät muut tahot, mukaan luettuna Yhdysvaltain koulut, lopettivat tällöin tervehdyksen käytön.

Toisen maailmansodan jälkeen roomalainen tervehdys on ollut käytössä muun muassa Chilen ja Syyrian puolustusvoimissa. Lisäksi Hizbollah käyttää sitä taistelijoidensa valatilaisuuksissa.

Lähteet
-------

1. 1 2 3 4  Tieteen kuvalehti Historia 13/2013, s.11
2. ↑  Philip Gooden & Peter Lewis: *The Word at War – World War Two in 100 phrases*, 78. Bloomsbury Publishing, Lontoo 2014.
**Uskontodialogi** on uskontojen välistä kohtaamista sekä vuoropuhelua. Siihen kuuluu läheisesti uskontoteologia. Uskontodialogilla yritetään luoda ymmärrystä eri uskontojen erilaisten käsitysten välille sekä luoda erilaisia yhteistoiminnan muotoja. Suomessa yksi konkreettinen esimerkki uskontodialogista on terrori-iskujen jälkeen eri uskontokuntien vetoomukset rauhasta. Uskontodialogilla on nähty olevan merkitystä myös konfliktien ratkaisussa, koska niihin liittyy usein myös uskonnollisia ristiriitoja.

Katso myös
----------

* Uskontoteologia
* Globaalietiikka

Lähteet
-------

1. ↑  Uskontodialogi – Aamenesta öylättiin - kirkon ja uskon sanasto *www.evl2.fi*.  Arkistoitu 13.9.2016. Viitattu 5.9.2016.
2. ↑  Uskontodialogi - Turun arkkihiippakunta *www.arkkihiippakunta.fi*. Viitattu 5.9.2016.
3. ↑  Uskontodialogi toteutuu monin tavoin | Evl.fi - Suomen ev.lut. kirkko *evl.fi*.  Arkistoitu 24.4.2016. Viitattu 5.9.2016.

Aiheesta muualla
----------------

* Kuvia tai muita tiedostoja aiheesta **Uskontodialogi** Wikimedia Commonsissa
Bolivian alkuperäisasukkaiden asuinalueet
**Bolivia**, joka on virallisesti Bolivian monikansainen valtio, on nimensä mukaisesti hyvin monikielinen valtio. Ethnologuen mukaan maassa tavataan 43 elävää kieltä.

Viralliset kielet
-----------------

Bolivian vuoden 2009 perustuslaki tunnustaa 37 kieltä virallisiksi kieliksi. Nämä kielet ovat:

|  |  |  |  |  |
| --- | --- | --- | --- | --- |
| * espanja
* aimara
* araona
* baure
* bésiro
* canichana
* cavineño
* cayubaba
* chácobo
* chimán
* ese ejja
* guarani
 |   | * guarasu’we
* guarayu
* itonama
* ketšua
* leco
* machajuyai-kallawaya
* machineri
* maropa
* mojeño-trinitario
* mojeño-ignaciano
* moré
* mosetén
 |   | * movima
* pacawara
* puquina
* sirionó
* tacana
* tapiete
* toromona
* uru-chipaya
* weenhayek
* yaminawa
* yuki
* yuracaré
* zamuco
 |

Vuonna 2019 Bolivian valtio ja sen alaisuudessa toimiva Monikansainen kielten ja kulttuurien tutkimusinstituutti ehdottivat, että virallisten kielten listaan lisättäisiin kolme uutta kieltä: joaquiniano, kumsa ja paunaka. Prosentuaalisesti eniten espanjankielisiä on maan itäosissa: esim. Pandon ja El Benin departmenteissa muita kuin espanjankielisiä on vain alle 10 % väestöstä. Sen sijaan lännessä Potosín departmentissa 57 % väestöstä puhuu muuta kuin espanjaa.

Ennen vuoden 2009 perustuslakia Bolivian viralliset kielet olivat espanja, ketšua ja aimara.

Muut kielet
-----------

Boliviassa asuu arviolta noin 160 000 saksanpuhujaa, joista 70 000 asuu Santa Cruzin departmentissa maan itäosissa. Saksan kieli saapui maahan mennoniittien mukana, minkä johdosta dominoiva saksan murre on plautdietsch.

Portugalia puhuu noin 0,2 % koko maan väestöstä lähinnä Brasilian ja Bolivian rajan tuntumassa.

Bolivialaista viittomakieltä käyttää arviolta 350 ihmistä.

Lähteet
-------

1. ↑  South America *Ethnologue*. Viitattu 23.6.2022. (englanniksi)
2. ↑  Bolivia (Plurinational State of) 2009 Constitution - Constitute  2009. constituteproject.org. Viitattu 23.6.2022. (englanniksi)
3. ↑  Constitución de Bolivia reconocerá tres nuevas lenguas indígenas *La Época*.  22.4.2019. Viitattu 23.6.2022. (espanjaksi)
4. 1 2 3  Language data for Bolivia  2022. Translators without Borders. Viitattu 23.6.2022. (englanniksi)
5. ↑  Bolivia - Languages and religion  2022. Encyclopædia Britannica. Viitattu 23.6.2022. (englanniksi)
6. ↑  What Languages are Spoken in Bolivia? *WorldAtlas*.  1.8.2017. Viitattu 23.6.2022. (englanniksi)
7. ↑  Did you know Bolivian Sign Language is threatened? *Endangered Languages*. Viitattu 23.6.2022. (englanniksi)
Kehä I Espoossa
Kaupunkialuetta ympäröivä kehätie Washington D.C.:ssä johtaa läpikulkuliikenteen pääkaupungin keskustan ohi, sekä nopeuttaa siirtymäajoa sitä ympäröivien alueiden välillä.
**Kehätie** on kaupunkia ympäröivä päätie. Usein se alun perin ympäröi rakennetun alueen ja korvasi monesti puretun kaupungin muurin paikan, mutta myöhemmin kaupunki laajeni myös sen ympärille. Joillakin kaupungeilla on useampiakin kehäteitä. Esimerkiksi Moskovassa on useita sisäkkäisiä kehäteitä. 

Kehäteiden pääasiallinen tarkoitus on parantaa liikenteen sujuvuutta kaupunkien ympärillä, kun säteittäiset tiet helpottavat sitä kaupungista sisään ja ulos. Kehäteiden avulla ohikulkuliikenne saadaan ohjattua kaupungin keskustan ulkopuolelle ja kaupungin sisäinen poikittaisliikenne pois pienemmiltä teiltä.

Kehätiet eri maissa
-------------------

Euroopan pisin kehätie on Berliiniä kiertävä Bundesautobahn 10, pituudeltaan 196 kilometriä.

Yhdysvalloissa monet kehätiet (engl. *Beltway*) ovat osa Interstate highway -järjestelmää. Washington D.C. on ainut kaupunki, joka ei sijaitse lainkaan samassa osavaltiossa kuin sitä kiertävä kehätie. Pääkaupunkia kiertävää I-495-kehätietä kutsutaan nimellä Capital Beltway.

### Kehätiet Suomessa

Pääkaupunkiseutu
* Kehä I, seututie 101
* Kehä II, seututie 102
* Kehä III, kantatie 50

Tampere
* Tampereen kehätie (entinen kantatie 60), jonka läntinen osa on valtatietä 3 (E12) ja itäinen osa valtatietä 9 (E63)

Turku
* Ohikulkutie, kantatie 40 (E18)

Oulu
* Poikkimaantie / Raitotie

Uusimaa
* Epävirallinen 'Kehä V' ja paikoin viralliselta nimeltäänkin Kehätie kulkee Kehä III:n suuntaisesti mutta kauempana Helsingistä välillä Hanko-Lohja-Hyvinkää-Mäntsälä-Porvoo koostuen teistä Valtatie 25 ja Kantatie 55

Aiheesta muualla
----------------

* Kuvia tai muita tiedostoja aiheesta **Kehätie** Wikimedia Commonsissa
**Sotkuman koulu** eli elokuusta 2020 lähtien **Polvijärven koulun Sotkuman yksikkö** on suomenkielinen alakoulu (luokka-asteet 1–6) Polvijärven Sotkuman kylässä Pohjois-Karjalassa, noin 16 kilometriä Polvijärven kirkonkylältä etelään, Joensuun suuntaan. Koulun oppilaat tulevat Solan ja Sotkuman kylien alueelta. Elokuusta 2020 lähtien se on osa Polvijärvelle muodostettua yhtenäiskoulua. Vuonna 2023 Sotkuman koulua kävi yhteensä 63

```
lasta.
```

Vuonna 2011 rakennettua, maalaismaisemassa Viinijärven pohjoisrannalla sijaitsevaa nykyistä Sotkuman koulua laajennettiin vuosina 2016–2017. Koulun yhteydessä toimii päiväkoti ja siellä annetaan esiopetusta.
Opettajia koulussa on Päivi Andersson, Ossi Lampinen, Heli Hakulinen, Anne Hassinen, sekä englannin opettaja Kati Eriksson ja ruotsin opettaja Ella Mutanen. Koulussa on myös erityisopettaja Sari Karvinen. Koulunkäynninohjaajia on yksi Katja Surakka

Lähteet
-------

1. 1 2 3 4  Polvijärven koulu, Sotkuman 1-6 luokat Polvijärven kunta, polvijarvi.fi. Viitattu 15.7.2020.
2. 1 2  Perusopetus polvijarven kunta, polvijarvi.fi. Viitattu 15.7.2020.
3. ↑  Yhtenäiskoulun nimeksi Polvijärven kouluArkistoitu kopio  27.7.2020. outokummunseutu.fi.  Arkistoitu 28.7.2020. Viitattu 28.7.2020.
4. ↑  Perusopetuksen oppilaat (2018) (xlsb) Opetushallinnon tilastopalvelu Vipunen, vipunen.fi. Viitattu 15.7.2020.
**Ragnar Viking Westerholm** (21. elokuuta 1902 Lemland, Ahvenanmaa – 24. tammikuuta 1984) oli suomalainen kuvataiteilija ja lavastaja.

Ahvenanmaalla Önningebyn taiteilijasiirtokunnassa syntyneen Ragnar Westerholmin vanhemmat olivat taidemaalari Victor Westerholm ja Hilma Alander. Westerholm opiskeli aluksi isänsä johdolla ja Turun piirustuskoulussa sekä sen jälkeen Staatliche Kunstakademiessa Düsseldorfissa Saksassa 1928–1930, jossa hänen opettajinaan olivat professori Walter ja tohtori H. W. Keim. Westerholm teki opintomatkoja Saksan ohella Ruotsiin, Tanskaan ja Englantiin. Hänen taiteilijan debyyttinsä oli Turussa vuonna 1929 ja hän osallistui Suomen Taiteilijain näyttelyyn vuonna 1933. Westerholm toimi 1930-luvulla lavastajana Turun Työväen Teatterissa ja Suomalaisessa Oopperassa. Hän luopui sittemmin taiteilijanurasta ja toimi maanviljelijänä Ruovedellä.

Lähteet
-------

1. 1 2  Kuvataiteilijamatrikkeli
2. ↑  Rafael Olinin Geneanet-sivusto : Ragnar Viking Westerholm
3. ↑  , Turun työväen teatterin 20-vuotisjuhlajulkaisu 1916-1936, 01.01.1936, nro 1, s. 28, Kansalliskirjaston digitaaliset aineistot
4. ↑  Oopperan operetti, Helsingin Sanomat, 19.11.1938, nro 313, s. 9, Kansalliskirjaston digitaaliset aineistot
5. ↑  Kjell Ekström : Önningebykolonin - en bortglömd konstnärsgemenskap från landskapsmåleriets guldålder, Tidskriften Skärgård Årgång 24 Nr 4 / 2001
6. ↑  Turkulainen taiteilijaryhmä Pro Arte. Lyhyt esittely Tampereella tänään avattavan näyttelyn johdosta, Aamulehti, 20.01.1934, nro 18, s. 5, Kansalliskirjaston digitaaliset aineistot

Aiheesta muualla
----------------

* Suomalaisen kuvataiteen bibliografia : Ragnar Westerholm
**Song Jiaoren** (kiin.: 宋教仁; pinyin: *Sòng Jiàorén*; Wade–Giles: *Sung Chiao-jen*; 5. huhtikuuta 1882 Taoyuan, Hunan – 22. maaliskuuta 1913 Shanghai) oli kiinalainen poliitikko, joka perusti Kuomintang-puolueen vuonna 1912. Puolueen voitettua Kiinan tasavallan ensimmäiset parlamenttivaalit Song salamurhattiin.

Song sekaantui jo opiskeluaikanaan vallankumoukselliseen toimintaan, ja hän joutui vuonna 1904 pakenemaan Kiinasta Japaniin, jossa jatkoi opintojaan. Hän oli yksi johtavia henkilöitä vallankumousjärjestö Tongmenghuissa, jonka Sun Yat-sen perusti vuonna 1905 Tokiossa. Vuoden 1911 vallankumouksen jälkeen tasavallaksi muuttuneen Kiinan presidentiksi tuli kenraali Yuan Shikai, joka kutsui neljä Tongmenghuin johtajaa hallitukseensa. Yksi heistä oli Song, joka kuitenkin pian erosi hallituksesta, koska hän ei hyväksynyt Yuanin itsevaltaisia pyrkimyksiä.

Song loi Kuomintang-puolueen Tongmenghuin pohjalta yhdistämällä sen useiden pienempien puolueiden kanssa. Hänen tavoitteenaan oli luoda sellainen voima, jonka avulla olisi mahdollista saavuttaa enemmistö uuden kansalliskokouksen vaaleissa. Helmikuussa 1913 pidetyissä vaaleissa Kuomintang voitti 269 paikkaa 596:sta ja kohosi suurimmaksi puolueeksi. Songin oletettiin kohoavan tämän jälkeen pääministeriksi ja mahdollisesti presidentti Yuan Shikain haastajaksi valtakamppailussa. Kansalliskokouksen odotettiin myös säätävän uuden perustuslain. Song kannatti parlamentaristista järjestelyä, jossa hallitus olisi vastuussa ensisijaisesti parlamentille eikä presidentille. Kun Song oli lähdössä Shanghaista Pekingiin, häntä ammuttiin 20. maaliskuuta 1913 hänen ollessaan nousemassa junaan. Hän kuoli kaksi päivää myöhemmin vain 30-vuotiaana. Aihetodisteiden ja ampujan tunnustuksen perusteella murhan järjestäjäksi epäiltiin pääministeriä tai jopa presidentti Yuan Shikaita itseään.

Songin salamurha sai Sun Yat-senin tukijoineen yrittämään niin sanottua Kiinan toista vallankumousta Yuan Shikain syrjäyttämiseksi. Yuan kuitenkin murskasi vastarinnan. Vuoden sisällä hän erotti kaikki Kuomintangin edustajat parlamentista, hajotti parlamentin ja hankki itselleen diktatorisen aseman. Sun Yat-sen kokosi Kuomintangin uudelleen vuosikymmentä myöhemmin.

Lähteet
-------

1. 1 2 3 4 5 6  Song Jiaoren (englanniksi) *Encyclopædia Britannica Online Academic Edition*. Viitattu 22.3.2014.
2. 1 2 3  China: History (englanniksi) *Encyclopædia Britannica Online Academic Edition*. Viitattu 22.3.2014.


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Israel
* Yhdysvallat
* Taiwan
* Japani
* Tšekki
* Australia
* Kroatia
* Alankomaat
	+ 2

 |
|  |
| Tieteilijät | 
* CiNii

 |
|  |
| Henkilöt | 
* Trove

 |
|  |
| Muut | 
* IdRef

 |

 |
Swingfire -ohjus laukaistaan FV102 Striker panssarintorjunta-ajoneuvosta.
**Swingfire** on brittiläinen ajoneuvoalustalta ammuttava panssarintorjuntaohjus. Se kehitettiin 1960-luvun alussa ja oli tuotannossa vuosina 1966–1993. Britannian asevoimissa se korvasi aiemmin käytössä olleen Vickers Vigilant -ohjuksen. Swingfiren kehitti Fairey Engineering Ltd ja British Aircraft Corporation.

Toimintaperiaate
----------------

Ohjuksen englanninkielinen nimi tulee sen kyvystä tehdä nopea jopa 90 asteen ohjausliike. Tämän ansiosta ohjuksen ampuva ajoneuvo kyetään piilottamaan näkyvistä ja ampuja itse voi asettua edulliseen asemaan erillisen liikuteltavan tähtäys- ja ohjauslaitteen kanssa.

Sen lisäksi että Swingfire asennettiin FV438 Swingfire- ja FV102 Striker -taisteluajoneuvoihin, siitä oli kolme muuta versiota:

* Beeswing – Land Roverin alustalle
* Hawkswing – Lynx-helikopteriin
* Golfswing – ("mönkijätyyppiseen") maastoajoneuvoon

Käyttö taisteluissa
-------------------

Swingfire-ohjuksia käytettiin sekä Persianlahden sodassa (1991) että Irakin sodassa (2003).

Tekniset tiedot
---------------

* Pituus: 1 070 mm
* Halkaisija: 170 mm
* Kärkiväli: 390 mm
* Massa: 27 kg
* Taisteluosa: 7 kg ontelopanos
* Kantama: 150...4000 m
* Lähtönopeus: 185 m/s
* Lankavälitteinen komento-ohjaus
* Panssarinläpäisy: 800 mm
* Yksikköhinta: 7 500 puntaa

Käyttäjävaltiot
---------------

|  |  |
| --- | --- |
| * Belgia
* Egypti
* Irak
* Kenia
* Nigeria
 | * Portugali
* Qatar
* Saudi-Arabia
* Sudan
* Yhdistynyt kuningaskunta
 |

Lähteet
-------

1. ↑  Units in Operations Desert Shield and Desert Storm *britains-smallwars.com*.  2008.  Arkistoitu 29.6.2014. Viitattu 3.2.2013. (englanniksi)
2. ↑  Stephen Bull: *Encyclopedia of military technology and innovation*, s. 257. Greenwood Press, 2004. (englanniksi)
*Lappland-Kurierin* latoja, kuva vuodelta 1943.
*Lappland-Kurierin* painon valmistelua.
*Lappland-Kurier* painokoneessa vuonna 1943.
*Lappland-Kurier* saksalaisotilaan käsissä.
**Lappland-Kurier**, täydellisemmin *Lappland-Kurier – Zeitung für die deutschen Soldaten in Nordfinnland* (suom. *Lapin Airut – sanomalehti saksalaisille sotilaille Pohjois-Suomessa*) oli toisen maailmansodan aikainen natsi-Saksan pohjoisimman rintaman eli Pohjois-Norjan ja Pohjois-Suomen sotilaille tarkoitettu rintamalehti. Lappland-Kurier ilmestyi kesästä 1941 syksyyn 1944, suurimman osan ajasta neljä kertaa viikossa ja nelisivuisena. Lehteä julkaisi Suomessa Saksan armeijan propagandayksikkö.

Ilmestyminen
------------

Ensimmäinen Lappland-Kurier ilmestyi 22. kesäkuuta 1941 eli samana päivänä kuin Saksa hyökkäsi Neuvostoliittoon. Aluksi lehti ilmestyi epäsäännöllisesti viisipalstaisena ja kaksipuoleisena monisteena, mutta syksyllä 1941 lehti muutti nelisivuiseksi, ja ajoittain sen mukana jaettiin vielä lisälehti. Joulukuussa lehden 62. numero sai uuden seitsemänpalstaisen taiton, ja sisältö alkoi saada vakiintuneemman muodon vakiopalstojen ja omien toimittajien nimellään kirjoittamien juttujen myötä. Sadatta numeroa, joka ilmestyi 20. helmikuuta 1942, juhlistettiin uudella ulkoasulla; lehti sai etusivun logoonsa hirsikämppää ja kelohonkaa kuvaavan maiseman Lapista. Sama ulkoasuformaatti pysyi ilmestymisen loppuun asti. Kesäkuusta 1942 Lappland-Kurier tehtiin kuusisivuisena, ja samalla ilmestymiskerrat harvennettiin viidestä neljään päivään viikossa. Lehden painos oli noin 16 000 kappaletta.

Toimitus
--------

Lehteä julkaisi Saksan AOK Norwegenin yhteydessä toimiva propagandakomppania Propagandazug Norwegen. Vastaavia propagandakomppanioita oli Saksan armeijassa viitisenkymmentä. Suoraan armeijan päämajalle OKW:lle alistetun yksikön varsinainen toimipaikka oli Oslo. Komppanian kokonaisvahvuuteen kuului vajaat parisataa miestä: vajaat 50 rintamakirjeenvaihtajaa, 20-30 kuvaajaa, 20-30 radiotoimittajaa ja vajaat sata miestä teknistä henkilökuntaa. Lapplands-Kurieria toimitti komppaniasta Lapin rintamalle sijoitettu yksi joukkue. Päätoimittajana toimi ensimmäisen julkaisuvuoden sonderführer, tohtori H. J. Wurm, sen jälkeen luutnantti Wilm Fr. Droste.

Lehden toimitus oli Rovaniemellä, painopaikkana sen sijaan käytettiin tuntematonta oululaista sanomalehtipainoa. Painopaikka salattiin. Valokuvat teetettiin Kirjapaino Kalevan kuvalaattalaitoksessa.

Lehti lopetti ilmestymisensä Suomen sanoessa irti suhteensa Saksaan, ja viimeinen numero ilmestyi 2. syyskuuta 1944. Lehdessä ei asiasta tiedoitettu mitään. Lehti ehti ilmestyä 623 numeron verran.

Katso myös
----------

* Lapplandsender

Lähteet
-------

* Keränen, Esko: *Lapplands-Kurier – saksalaisten pohjoisin rintamalehti 1941–1944*, s. 155–165. teoksessa "Scripta historica VI", toim. Matti Lackman. Tornio: Oulun historiaseura ry, 1980.

### Viitteet

1. 1 2 3 4  Keränen 2000
**Koputtelu** eli **koputtelututkimus** eli **perkussio** eli **perkutointi** on lääketieteellinen toimenpide, jossa eri kohtiin rintakehän pinnalle asetettua sormea naputellaan toisen käden sormella. Naputtelun synnyttämien äänten vaihtelua havainnoimalla voidaan päätellä keuhkojen ja muidenkin elinten tilaa ja mahdollisia sairauksien aiheuttamia muutoksia niissä.

Koputusäänen perusteella voidaan päätellä koputuskohdan alla olevien elinten ilmapitoisuus, ja näin saada selville muun muassa keuhkojen, maksan ja sydämen rajat. Samoin voidaan selvittää keuhkojen eri osien ilmapitoisuus sekä keuhkopussissa ja vatsaontelossa olevat nestekeräytymät.

Elimet kuten keuhkot, maksa ja sydän pitävät koputeltaessa aina samanlaista ääntä, mutta koputteluääni muuttuu, jos elimessä on jotain vialla. Koputtelututkimuksen avulla voidaan esimerkiksi todeta ihmisen keuhkoissa oleva neste.

Myös eläinten keuhkoja voidaan tutkia koputtelemalla. Hevosen keuhkojen varovaisella koputtelulla voidaan havaita keuhkojen tiheyttä lisäävät tekijät, kuten keuhkopussin nestepurkautumat (pleuran effuusio), kasvainten ja paiseiden massat sekä sydänpussin nestepurkautumat (perikardiumin effuusio). Aikuisten nautojen vatsakalvontulehdusta eli peritoniittia diagnosoitaessa voidaan käyttää apuna vatsaontelon seinämän koputtelua kumivasaralla, ja kipureaktioiden tarkkailua. Kipuähkäisy kuuluu parhaiten kuuntelemalla stetoskoopilla henkitorven kohdalta.

Kivun sijainnin potilas pystyy yleensä paikallistamaan itse, mutta sijainnin arviointiin käytetään alkuvaiheessa myös käsin tunnustelua, koputtelua ja kuuntelua.

Tutkimusmenetelmänä koputtelu oli merkittävä edistysaskel. Sen kehitti itävaltalainen lääkäri Leopold Auenbrugger (1722–1809).

Lähteet
-------

* Hirvonen, Helena: *Suomalaisen psykiatriatieteen juuria etsimässä*. Väitöskirja. Joensuu: Itä-Suomen yliopisto, 2014. ISBN 978-952-61-1341-8. Teoksen verkkoversio (pdf) (viitattu 24.1.2024).
* Lepistö, Jenni: *Vatsakalvon tulehdus eli peritoniitti aikuisella naudalla*. Eläinlääketieteen lisensiaatintutkielma. Helsinki: Helsingin yliopisto, 2022. Teoksen verkkoversio (viitattu 24.1.2024).
* Malinen, Anni: *Yleisimmät hevosen hengitysteiden tähystyksessä tavattavat muutokset*. Eläinlääketieteen lisensiaatintutkielma. Helsinki: Helsingin yliopisto, Eläinlääketieteellinen tiedekunta, 2016. Tiedoston lataussivu (viitattu 24.1.2024).
* Oksanen, Jaana: *Kivunhoito näyttöön perustuvassa hoitotyössä*. Opinnäytetyö. Helsinki: Metropolia Ammattikorkeakoulu, 2010. Teoksen verkkoversio (pdf) (viitattu 24.1.2024).
* Taivalantti, Tanja: Menestyksen salaisuus : Miksi Wienin yliopiston lääketieteellisestä tiedekunnasta tuli innovaatiokeskus 1800-luvun lopulla? (pdf) (Yleisen historian pro gradu -tutkielma)  2000. Tampere:  Tampereen yliopisto. Viitattu 24.1.2024.

### Viitteet

1. ↑  *Uusi tietosanakirja*. Osa 15, palsta 643, hakusana perkussio. Helsinki: Tietosanakirja oy, 1964.
2. ↑  *Otavan iso tietosanakirja*. Osa 4, palsta 1326, hakusana koputus. Helsinki: Otava, 1963.
3. ↑  Taivalantti 2000, s. 45.
4. ↑  Taivalantti 2000, s. 47.
5. ↑  Malinen 2016, s. 16.
6. ↑  Lepistö 2022, s. 16.
7. ↑  Oksanen 2010, s. 9.
8. ↑  Hirvonen 2014, s. 45.
Tee Higgins Cincinnati Bengalsin ottelussa Washington Football Teamia vastaan marraskuussa 2020.
**Tamaurice William "Tee" Higgins** (s. 18. tammikuuta 1999 Oak Ridge, Tennessee, Yhdysvallat) on yhdysvaltalainen amerikkalaisen jalkapallon pelaaja. Higgins edustaa NFL-joukkue Cincinnati Bengalsia. Bengals varasi ulompana laitahyökkääjänä pelaavan Higginssin toisella kierroksella 33. varausvuorolla vuoden 2020 varaustilaisuudessa. Heinäkuussa 2020 Higgins teki Bengalsin kanssa nelivuotisen ja yhteensä 8,6 miljoonan dollarin arvoisen tulokassopimuksen. Hän teki NFL-debyyttinsä kauden 2020 ensimmäisen peliviikon ottelussa Los Angeles Chargersia vastaan. Kolmannen peliviikon ottelussa Philadelphia Eaglesia vastaan hän teki ensimmäisen touchdowninsa. Higgins on pelannut 37 NFL:n runkosarjan ottelua. Näissä otteluissa hän on ottanut 172 kiinniottoa, edennyt niillä 2 454 jaardia ja tehnyt 14 touchdownia. Higgins on pelannut neljä NFL:n pudotuspelien ottelua. Näissä otteluissa hän on ottanut 18 kiinniottoa, edennyt niillä 309 jaardia ja tehnyt kaksi touchdownia. Tilastot päivitetty 7. marraskuuta 2022.

Lähteet
-------

1. 1 2
2. ↑
3. ↑
4. ↑

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Tee Higgins